b'\n_START_ARTICLE_\nAniitti\n_START_PARAGRAPH_\nAniitti on jauhemainen r\xc3\xa4j\xc3\xa4hdysaine. Aniitti sis\xc3\xa4lt\xc3\xa4\xc3\xa4 muun muassa ammoniumnitraattia, trotyylia ja alumiinia. Aniittia k\xc3\xa4ytet\xc3\xa4\xc3\xa4n l\xc3\xa4hinn\xc3\xa4 pengerlouhinnassa sek\xc3\xa4 kuivissa ett\xc3\xa4 kosteissa olosuhteissa, tunnelilouhinnassa, louhinnassa asuttujen alueiden l\xc3\xa4heisyydess\xc3\xa4 sek\xc3\xa4 raivausr\xc3\xa4j\xc3\xa4ytyksiss\xc3\xa4. Aniitti ei juurikaan kest\xc3\xa4 veden vaikutusta, mutta sen pakkaskest\xc3\xa4vyys on hyv\xc3\xa4. Aniittia on saatavissa sek\xc3\xa4 paperi- ett\xc3\xa4 muovipatruunoihin pakattuna (paperipatruunat halkaisija 28\xe2\x80\x9340\xc2\xa0mm, muovipatruunat 50\xe2\x80\x9370\xc2\xa0mm)._NEWLINE_R\xc3\xa4j\xc3\xa4hteiden hankintaan vaaditaan r\xc3\xa4j\xc3\xa4ytt\xc3\xa4j\xc3\xa4n, panostajan tai ylipanostajan p\xc3\xa4tevyyskirja._NEWLINE_Suomessa r\xc3\xa4j\xc3\xa4hdysaineita valmistava Forcit lopetti aniitin valmistuksen vuonna 2012 laskeneen kysynn\xc3\xa4n ja raaka-aineiden heikentyneen saatavuuden ja korkean hinnan vuoksi. Tuotetta saa nykyisin en\xc3\xa4\xc3\xa4 Pyylahti Oy:lt\xc3\xa4.'